MINISTERUL EDUCAȚIEI AL REPUBLICII MOLDOVA

PROIECT

**Instrucţiunile**

**privind evaluarea şi dezvoltarea comportamentului elevului**

**Capitolul I. Dispoziţii generale**

1. Instrucţiunile privind evaluarea şi dezvoltarea comportamentului elevului (în continuare - Instrucţiuni) stabilesc cadrul de monitorizare și dezvoltare a comportamentelor așteptate de la elevi în mediul școlar.
2. Instrucţiunile sunt elaborate în temeiul *Codului educației al Republicii Moldova* nr. 152 din 17 iulie 2014; Legii nr. 140 din 14 iunie 2013 cu privire la *protecţia specială a copiilor aflaţi în situaţii de risc şi a copiilor separaţi de părinţi;* Legii nr. 45-XVI din 01 martie 2003 *cu privire la prevenirea şi combaterea violenţei în familie*; HG nr. 270 din 08 aprilie 2014 cu privire la aprobarea *Instrucţiunilor privind mecanismul intersectorial de cooperare pentru identificarea, evaluarea, referirea, asistenţa şi monitorizarea copiilor victime şi potenţiale victime ale violenţei, neglijării, exploatării şi traficului*, altor acte normative relevante în domeniu.
3. Prezentele Instrucţiuni este adresată cadrelor de conducere și cadrelor didactice din instituţiile de învățământ primar şi secundar general, în atribuţia cărora intră proiectarea și desfășurarea activităților educative raportate le nevoile copiilor.
4. Scopul Instrucţiunilor este să ghideze cadrele didactice în înţelegerea comportamentelor specifice ale copilului (cauze, factori, consecințe), identificarea comportamentelor problematice şi dezvoltarea comportamentelor pro-sociale.
5. Administraţia instituţiei de învățământ va asigura implementarea Instrucţiunilor prin consolidarea capacităților cadrelor didactice, comunicarea cu părinții copiilor și colaborarea cu specialiștii din alte instituții.
6. La aplicarea prezentelor Instrucţiuni, cadrele didactice vor ţine cont de următoarele principii:
7. interesul superior al copilului;
8. luarea în considerare a opiniei copilului;
9. abordarea holistică a dezvoltării copilului;
10. abordarea individualizată;
11. intervenția timpurie;
12. nondiscriminarea;
13. confidențialitatea;
14. abordarea intersectorială.
15. În sensul prezentelor Instrucţiuni, noţiunile utilizate au următoarele semnificații:
16. ***Acceptarea de sine***– capacitatea de a cunoaşte, înţelege, accepta propriile puncte forte, puncte slabe/ limite. Acceptarea de sine contribuie la asumarea responsabilităţii faţă de schimbare și autodezvoltare.
17. ***Colaborarea***– capacitatea persoanei de a lucra împreună cu alții, pentru a atinge un scop comun. Colaborarea presupune ca fiecare membru al grupului să-și îmbunătățească performanțele proprii și să contribuie la creșterea performanțelor celorlalți membri ai grupului.
18. ***Comunicarea asertivă* –** capacitatea de a exprima onest, direct și clar propriile nevoi, opinii, drepturi, fără a leza drepturile celorlalți, utilizând în comunicare mesaje de tipul *Eu.*
19. ***Comportament*** –modalitatea persoanei de a acționa și de a reacționa în anumite împrejurări sau situații, care poate fi observată în mod direct.
20. ***Comportament pro-social*** – comportament cu consecinţe sociale pozitive, care contribuie la bunăstarea fizică şi psihică a persoanei și a celorlalți.
21. ***Comportament problematic*** –orice manifestare/ acțiune care pune în pericol starea fizică/ psihică a persoanei și relațiile acesteia cu cei din jur.
22. ***Feedback constructiv*** – reacția de răspuns la un comportament, formulată într-un mod asertiv, care are scopul de a-l încuraja sau modifica***.***
23. ***Păstrarea bunurilor personale și comune*** – capacitatea de a manifesta respect față de bunurile proprii și ale altor persoane; capacitatea de a utiliza responsabil bunurile comune din instituția de învățământ.
24. ***Siguranță*** – sentimentul de linişte şi încredere pe care îl dă cuiva faptul de a se şti la adăpost de orice pericol.
25. ***Toleranţă pentru diversitate***– capacitatea de a recunoaşte şi respecta trăsăturile, capacităţile, comportamentele celorlalţi, diferite de cele proprii.
26. Instrucțiunea se referă la monitorizarea următoarelor comportamente ale elevului: respectarea regulamentului instituției de învățământ, acceptarea de sine, comunicarea asertivă, colaborarea, toleranța pentru diversitate, păstrarea bunurilor personale și comune. Fiecare comportament este descris prin intermediul unui set de indicatori, incluși în *Grila de evaluare a comportamentului elevului* (anexa 1).

**Capitolul II. Procedura de implementare a Instrucțiunii**

**Secțiunea 1**

**Informarea elevilor și părinților/ reprezentanților legali despre procedura de evaluare, dezvoltare și monitorizare a comportamentului elevului în mediul școlar**

1. În primele două săptămâni ale anului școlar, dirigintele informează elevii despre:
2. prevederile regulamentului intern al instituției de învățământ ce se referă la drepturile și obligațiile elevilor;
3. metodologia de evaluare și monitorizare a comportamentului elevului în mediul școlar. Informarea elevilor se realizează în cadrul orei de dirigenție, scopul acesteia fiind explicarea aspectelor de comportament care urmează a fi evaluate, dezvoltate și monitorizate pe parcursul anului de studii.
4. În primele două săptămâni ale anului școlar, dirigintele informează părinții/ reprezentanții legali despre:
5. prevederile regulamentului intern al instituției de învățământ cu privire la drepturile și obligațiile elevilor și ale părinților;
6. prevederile Instrucțiunii de evaluare și dezvoltare a comportamentului elevului: scopul, metodele de monitorizare, finalitățile procesului de evaluare;
7. strategiile de intervenție în cazul identificării unui sau mai multor comportamente problematice, manifestate de elev în mediul școlar.

**Secțiunea a 2-a**

**Evaluarea inițială a comportamentului elevului**

1. În primele trei săptămâni ale anului școlar, dirigintele monitorizează comportamentul elevului și identifică elementele comportamentale (indicatorii specifici) manifestate uneori sau niciodată.
2. Monitorizarea comportamentului elevului se realizează de diriginte atât prin observarea directă, cât și prin comunicarea cu cadrele didactice care desfășoară activități la clasa respectivă.
3. În baza rezultatelor monitorizării și luând în considerare evaluarea comportamentului elevului realizată în anul precedent de studii, la sfârșitul lunii septembrie, dirigintele completează *Grila de evaluare a comportamentului elevului*, pentru fiecare elev din clasă (anexa 1).

**Secțiunea a 3-a**

**Dezvoltarea comportamentului pro-social**

1. În baza *Grilei de evaluare a comportamentului elevului*, dirigintele formulează obiectivele și elaborează programul de formare a comportamentelor pro-sociale pentru primul semestru sau pentru tot anul de studii. Activitățile vor viza un elev, un grup mic de elevi sau toată clasa.
2. În cadrul programului de formare, se recomandă realizarea următoarelor activități:
3. elaborarea, împreună cu grupul de elevi, a regulilor comportamentale specifice;
4. încurajarea comportamentelor pozitive prin aprecierea lor ( Ex. *lăudăm copilul pentru modul de organizare a locului de muncă);*
5. critica constructivă a comportamentelor problematice în cadrul discuțiilor individuale cu elevul;
6. exersarea competențelor sociale și emoționale prin metode interactive, desfășurate în cadrul orelor de dirigenție. Pot fi realizate exerciții orientate direct spre formarea comportamentelor sociale (de ex., utilizarea mesajului **Eu** în comunicare, oferirea criticii constructive, formularea unei cereri etc.);
7. oferirea exemplului de comportament pro-social, manifestat de către profesor *(exemplul personal).*
8. În implementarea programului de formare a comportamentului pro-social, dirigintele colaborează cu părinții/reprezentanții legali ai elevilor. Colaborarea cu părinţii poate fi realizată prin:
9. *ședinţe cu părinţii elevilor*. Modul de organizare a acestora va facilita schimbul de experiență și practici pozitive în dezvoltarea comportamentelor dezirabile la copii și modificarea comportamentelor problematice;
10. *discuții individuale* la solicitarea dirigintelui sau a părintelui**.** Se vor discuta comportamentele problematice ale copilului, cu scopul de a înțelege cauzele acestuia și de a elabora un plan de acțiuni pentru modificarea lor. În cazul în care părinții sunt plecați la muncă peste hotare sau sunt în criză de timp, se poate discuta la telefon sau prin skype;
11. *orientarea părinților spre alți specialiști* (psiholog, asistent social, medic etc.) în cazurile grave, când copilul manifestă comportamente cu un grad sporit de risc pentru el și pentru ceilalți colegi;
12. *invitarea părinților în asistarea la ore.* Astfel, părinţii au posibilitatea de a-și vedea copilul în contextul școlar, de a cunoaște nivelul de dezvoltare a competențelor intelectuale, relațiile acestuia cu colegii, de a încuraja emoțional copilul și de a dezvolta o relație de încredere și respect reciproc.
13. Pentru elaborarea și implementarea programului de formare a comportamentului dezirabil, dirigintele poate colabora cu membrii grupului intrașcolar, specialiștii SAP, reprezentanții ONG-urilor.

**Secțiunea a 4-a**

**Intervenția în cazul comportamentelor problematice**

1. În cazul identificării unui sau mai multor comportamente problematice, dirigintele va parcurge următorii pași:
2. la prima înregistrare a comportamentului problematic, dirigintele va comunica elevului ceea ce a observat și va monitoriza în continuare comportamentul;
3. în cazul manifestării frecvente a comportamentului problematic, dirigintele va purta o discuție individuală cu elevul pentru a identifica motivele, factorii de menținere a comportamentului, starea psihoemoțională a elevului. În baza discuțiilor, dirigintele va elabora modalitatea optimă de intervenție;
4. dacă un comportament problematic se manifestă la anumite discipline școlare, dirigintele va evalua cauzele, relația elev-cadru didactic şi va interveni cu metode optime de soluționare a problemelor apărute;
5. în cazul în care comportamentul problematic este o manifestare de apărare, de adaptare, de integrare în grup, dirigintele va propune activități, în cadrul orelor de dirigenție, în scopul sporirii coeziunii grupului, formării deprinderilor de soluționare a conflictelor etc.;
6. dacă comportamentul problematic continuă să fie manifestat, dirigintele va comunica individual cu părinții/reprezentanții legaliai elevului. Discuția va avea scopul de a informa părințiidespre conduita copilului și de a solicita ajutorul acestora pentru modificarea comportamentelor nedorite;
7. dacă părinții/reprezentanții legalinu manifestă receptivitate, iar comportamentul indezirabil al copilului crește în frecvență și intensitate, cadrul didactic va solicita asistența psihologului școlar pentru o evaluare psihologică a copilului și elaborarea unui plan de intervenție;
8. în cazul în care comportamentul problematic al elevului se menține, cadrul didactic va apela la consultația echipei multidisciplinare sau grupului intrașcolar;
9. dacă comportamentul problematic al copilului este determinat de mediul familial abuziv (insecuritate, lipsa de protecție, stil autoritar de educație, permisivitate, lipsa controlului), dirigintele, în mod obligatoriu, va informa coordonatorul acțiunilor de prevenire, identificare, raportare și referire a cazurilor de abuz, neglijare, exploatare și trafic al copilului.

**Secțiunea a 5-a**

**Evaluarea comportamentului la sfârșitul semestrelor școlare și informarea elevilor/ părinților despre rezultatele evaluării**

1. La finele semestrului, dirigintele completează *Grila de evaluare a comportamentului* pentru fiecare elev din clasă, în baza monitorizării comportamentului în perioada respectivă. Grila reprezintă un instrument de lucru, care facilitează oferirea unui feedback constructiv despre conduita elevului.
2. Complementar, dirigintele propune elevului, cu acordul acestuia, să-și autoevalueze comportamentul în mediul școlar, utilizând același instrument. Analiza comparativă a rezultatelor evaluării de către diriginte și ale autoevaluării se realizează în cadrul unei discuții individuale dintre diriginte și elev. Discuția va fi orientată spre identificarea progreselor obținute, comportamentelor dezirabile manifestate frecvent, pentru a-l încuraja, dar și a comportamentelor care urmează a fi dezvoltate. Este important ca discuția să poarte un caracter amiabil și să ofere elevului oportunitatea de a învăța.
3. Informarea părinților/ reprezentanților legali despre comportamentul manifestat de copil se realizează prin oferirea *Grilei de evaluare a comportamentului* la sfârșit de semestru. În caz de necesitate, la solicitarea părintelui sau a dirigintelui, se va desfășura și o discuție individuală cu referire la comportamentul manifestat de copil.
4. În baza evaluării realizate, dirigintele elaborează programul individual și/ sau colectiv de formare a comportamentului elevilor pentru următorul semestru/ an de studii.

**Anexă**

**Grila de evaluare a comportamentelor manifestate de elevi**

**Numele, prenumele elevului \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Clasa \_\_\_\_\_\_\_\_\_\_\_\_\_\_\_\_\_\_\_\_\_**

**Perioada de evaluare \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Numele, prenumele dirigintelui \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

|  |  |  |
| --- | --- | --- |
|  | **Indicatori descriptivi****ELEVUL:** | **Frecvența manifestării comportamentelor specifice** |
| **frecvent** | **uneori** | **niciodată** |
| Respectarea regulamentului instituției de învățământ | 1. Frecventează cu regularitate orele de curs și activitățile extrașcolare și extracurriculare pentru care a subsemnat/ Prezintă în termenul stabilit documente justificative pentru motivarea absențelor
 |  |  |  |
| 1. Are o ținută vestimentară și exterior decent (potrivit vârstei, anotimpului, fără decolteuri largi sau haine care expun părțile intime ale corpului)
 |  |  |  |
| 1. Utilizează telefonul mobil doar în afara orelor de curs
2. res
 |  |  |  |
| 1. Respectă regulile referitoare la materialele și activitățile interzise în instituția de învățământ (droguri, băuturi alcoolice, țigări, arme, petarde, materiale cu caracter obscen sau pornografic, jocuri de hazard)
 |  |  |  |
| Acceptarea de sine | 1. Vorbeşte pozitiv despre sine.
 |  |  |  |
| 1. Explorează lucruri noi pentru a identifica propriile interese, aptitudini și/ sau a cunoaşte propriile limite, fără a dăuna propriei sau altor persoane.
 |  |  |  |
| 1. Solicită ajutor de la persoane de încredere atunci când nu se descurcă singur sau pentru a discuta ce îl preocupă.
 |  |  |  |
| 1. Vorbeşte, în particular sau în grup/ clasă, despre eşecuri/ dificultăți, fără a se învinovăți pe sine sau pe ceilalţi.
 |  |  |  |
| Comunicare asertivă | 1. Inițiază, menține și încheie o discuție într-un mod pașnic*.*
 |  |  |  |
| 1. Ascultă activ: *privește interlocutorul; suspendă alte activități; aprobă și încurajează nonverbal vorbitorul; adresează întrebări de clarificare; nu întrerupe vorbitorul etc*.
 |  |  |  |
| 1. Formulează cereri în mod respectuos, utilizând formule specifice de adresare.
 |  |  |  |
| 1. Spune NU direct și onest când nu poate/ nu vrea să satisfacă o cerere sau când cererea implică anumite riscuri.
 |  |  |  |
| 1. Oferă și solicită feedback constructiv în comunicare.
 |  |  |  |
| 1. Exprimă emoțiile într-un mod echilibrat, fără a dauna propriei sau altor persoane.
 |  |  |  |
| Colaborare | 1. Își asumă roluri și responsabilități în grupul de elevi, în conformitate cu capacitățile, interesele proprii.
 |  |  |  |
| 1. Ascultă ideile și recunoaște contribuția tuturor membrilor grupului.
 |  |  |  |
| 1. Oferă ajutor colegilor când aceștia îl solicită, face schimb de informații/ resurse necesare.
 |  |  |  |
| 1. Respectă regulile stabilite în grupul de elevi, clasă, școală.
 |  |  |  |
| Toleranță pentru diversitate | 1. Respectă diferenţele de cultură, tradiţii, modul de viaţă a colegilor săi.
 |  |  |  |
| 1. Apreciază și valorifică competențele semenilor care sunt considerați diferiți.
 |  |  |  |
| 1. Acceptă să realizeze sarcini comune cu colegi/ semeni indiferent de sex, limbă, religie, opinie, naţionalitate, etnie/ origine socială, situaţie materială, stare de sănătate etc.
 |  |  |  |
| 1. Exprimă opinii critice față de comportamentele discriminatorii manifestate în raport cu sine și alte persoane.
 |  |  |  |
| Păstrarea bunurilor personale și comune | 1. Păstrează ordinea și curățenia în spațiul personal și cel comun.
 |  |  |  |
| 1. Utilizează cu acuratețe mobilierul și echipamentele din sălile de clasă și spațiile școlare.
 |  |  |  |
| 1. Utilizează cu grijă materialul didactic.
 |  |  |  |
| 1. Utilizează cu acuratețe resursele didactice (atlase, manualele școlare, cărțile din bibliotecă).
 |  |  |  |
| 1. Utilizează obiectele colegilor doar cu permisiunea acestora.
 |  |  |  |